Harrisburg (Pennsylvania)
40°16′11″N 76°52′32″W﻿ / ﻿40.26972°N 76.87556°W﻿ / 40.26972; -76.87556 Harrisburg (Pennsylvanijski njemački: Harrisbarig) je glavni grad američke savezne države Pennsylvania i sjedište okruga Dauphin. Ima 49.673 stanovnika i deveti je po broju stanovnika u saveznoj državi Pennsylvaniji. Smješten je na istočnoj obali rijeke Susqueahanna 169 km zapadno-sjeverozapadno od Philadelphije i 328 km istočno od Pitssburgha. Metropolsko statističko područje Harrisburga i Carlislea, koje uključuje okruge Dauphin, Cumberland i Perry, imalo je 509.074 stanovnika (stanje: 2000), dok je u 2010. stanovništvo naraslo na 549.850 stanovnika. Procjene na dan 1. jula 2007. pokazuju da je ovo područje sa 528.892 stanovnika peto najveće metropolsko statističko područje u Pennsylvaniji, nakon Philadelphije, Pittsburgha, Allentowna−Bethlehema−Eastona (dolina Lehigh) i Scrantona−Wilkes Barrea. Kombinirano statističko područje Harrisburg-Carlisle-Lebanon, koje uključuje metropolska statistička područja Harrisburg-Carlisle i Lebanona imalo je 2007. procijenjen broj stanovnika 656.781, te je bilo četvrto metropolsko područje po broju stanovnika u saveznoj državi. Harrisburg je izgrao zapaženu ulogu u američkoj historiji tokom migracije na Zapad, građanskog rata i industrijske revolucije. Tokom dijela 19. vijeka, izgradnja Pennsylvanijskog kanala, kasnije i Pennsylvanijske željeznice, omogućila je Harrisburgu da postane jedan od najindustrijaliziranih gradova na sjeverozapadu SAD. Američki vojni brod "USS Harrisburg", koji je plovio krajem Prvog svjetskog rata dobio je ime po ovom gradu. Sredinom i krajem 20. vijeka, ekonomsko stanje u gradu bilo je u ciklično i zavisilo je od glavnih privrednih grana u gradu: teške industrije (uključujući proizvodnju čelika), poljoprivrede (šire područje Harrisburga je središte plodne Pennsylvanijske holandske zemlje) i prehrambene industrije (u blizini Hersheya nalazi se sjedište proizvođača čokolade The Hershey Company, oko 16 km istočno od grada). Zbog smanjenja obima proizvodnje čelika i hrane, Harrisburg je 1981. proglašen drugim najnesretnijim gradom u SAD. Međutim, kasnije se gradska ekonomija oporavila za vrijeme bivšeg gradonačelnika Stephena R. Reeda, sa gotovo 3 milijarde US$ novih investicija uloženih tokom njegovog veoma dugog mandata.